Die MA in Joernalistiek is ’n 180 kredietprogram wat gebaseer is op ’n virtuele klaskamerstelsel, en is die enigste modulêre kursus van sy soort in Suid-Afrika. Studente hoef Stellenbosch slegs op spesifieke tye te besoek om aan seminaarweke deel te hê. Die kursus is veral gewild onder professionele mediawerkers wat hul kwalifikasies wil verbeter en hul loopbane wil bevorder. Die US laat altesame vier jaar toe vir ’n student om die meestersgraad te voltooi.
Om tot die doktorsgraadprogram toe gelaat te word, moet die kandidaat reeds oor ’n erkende meestersgraad in Joernalistiek of Kommunikasie beskik – soos uiteengesit in die toelatingsriglyne van die Universiteit. Toelating tot doktorsgraadstudie sal oorweeg word op grond van ’n navorsingsvoorstel.